钦定古今图书集成/明伦汇编/官常典/第789卷 > 楚建中
## 钦定古今图书集成/明伦汇编/官常典/第789卷 > 楚建中

按《宋史》本传：“建中，字正叔，洛阳人。第进士，知荣河县。
民苦盐税不平，建中约田多寡以为轻重，主管鄜延
经略机宜文字。夏人来正土疆，往莅其事。众暴至，两
骑傅矢引满向之，建中披腹使射，曰：‘吾不惮死’。骑即
去，众服其量。元昊归款，建中白府，请筑安定、黑水八
堡以控东道。夏人果来，闻有备，不敢入。累迁提点京”
东刑狱、盐铁判官。昭陵建，命裁定调度，省数十万计。
历夔路、淮南、京西转运使，进度支副使。神宗用事西
鄙，以建中尝为边臣所荐，召欲用之，言不合旨，出知
沧州。久之，为天章阁待制、陕西都转运使，知庆州、江宁、成德军，以正议大夫致仕。元祐初，文彦博荐为户
部侍郎，不拜。卒，年八十一。